[{"text_idx": "#000000", "text": "Ta\u0308nasega algas ametlikult Noortepa\u0308eva eelna\u0308dal ehk pa\u0308evad piiskopkonnas."}, {"text_idx": "#000001", "text": "Pa\u0308eva alustasime rahuliku hommikuso\u0308o\u0308giga, misja\u0308rel toimus hommikupalvus la\u0308hedalasuvas Neitsi Maarja kirikus. Palvusel osalesid vabatahtlikud ja ka meie Poola so\u0304brad, kellega juba eile tuttavaks saime. Laulsime u\u0308heskoos ja iga riigi esindaja luges u\u0308ht lugemistest. Meid esindas seekord Pauliine."}, {"text_idx": "#000002", "text": "Palvuse ja\u0308rel so\u0303idutati meid Gaia loodusparki, kus saime na\u0308ha palju linde, loomi ja isegi dinosauruseid... Tiina vaimustus loorberitest ja viigipuudest, mis seal ta\u0308itsa niisama kasvasid. Portugalis kasvab palju taimi, mida meil Eestiski na\u0308ha vo\u0303ib, ainult et meil kasvavad need heal juhul toas lillepotis ja kindlasti mitte suvalisel ta\u0308naval suvalises kohas...Ta\u0308na oli ka va\u0308ga ilus ja soe ilm \u2013 looduspargi ku\u0308lastamiseks ku\u0308ll pisut palav, aga siiski imetore!"}, {"text_idx": "#000003", "text": "Kohalike loomadega tutvunud, so\u0303itsime autodega Porto poole. Peatusime pisut enne Portot ja istusime pu\u0308ha Johannes Paulus II nimelises peatuses metroo peale ja so\u0303itsime kesklinna. Kered olid meil juba va\u0308ga heledad, misto\u0303ttu vo\u0303tsime eesma\u0308rgiks lo\u0303unat su\u0308u\u0308a. Ko\u0303ik palvera\u0308ndurid saavad Noortepa\u0308eva raames toidutalongide eest su\u0308u\u0308a teatud so\u0308o\u0308gikohtades, mis selleks on ette na\u0308htud. Et meile oli o\u0308eldud, et Portos on ko\u0303ige vanem ja ilusam McDonalds, siis otsustasime selle oma silmaga a\u0308ra na\u0308ha ja seadsime sammud sinna poole. Ja see on to\u0303esti uhke! Kohale jo\u0303udes ehmusime, sest ja\u0308rjekord oli va\u0308ga pikk (loogiline...). Aga oodata ei tulnudki nii kaua ja pealegi sai ja\u0308rjekorras seistes jutustada teiste riikide palvera\u0308nduritega! \ud83d\ude42"}, {"text_idx": "#000004", "text": "Pa\u0308rast lo\u0303unaso\u0308o\u0308ki ku\u0308lastasime Porto katedraali, mis on to\u0303eliselt suursugune ehitis. Ko\u0303igile palvera\u0308nduritele on antud kaardid, mis vo\u0303imaldavad paljusid vaatamisva\u0308a\u0308rsusi tasuta ku\u0308lastada. Va\u0308gev! Vo\u0303tame sellest vo\u0303imalusest viimast!"}, {"text_idx": "#000005", "text": "Seeja\u0308rel said meie palvera\u0308ndurid vaba aega linnas oma a\u0308rana\u0308gemise ja\u0308rgi ringi kolada. Linn on ta\u0308is palvera\u0308ndureid ko\u0303iksugu riikidest ja suur osa ajast kulub erinevate palvera\u0308nnugruppidega tutvumisele ja u\u0308hispiltide tegemisele. Mo\u0303ned meie noored so\u0303brunesid brasiillaste ja dominikaanidega, kes kinkisid neile kodumaalt kaasa vo\u0303etud suveniire. Nad olid sellest va\u0308ga liigutatud!"}, {"text_idx": "#000006", "text": "Kui kogu ru\u0308hm uuesti kokku sai, jalutasime u\u0308le kuulsa Porto silla ja jo\u0303udsime u\u0308hte parki, kus toimus suur kontsert! Et sattusime kontserdile u\u0308sna juhuslikult, olime seda enam vaimustunud sellest, kui a\u0308ge muusika ja atmosfa\u0308a\u0308r seal oli! Nautisime, hu\u0308ppasime ja tantsisime ta\u0308iega!"}, {"text_idx": "#000007", "text": "Siis oli aeg tagasi koju po\u0308o\u0308rduda. Ta\u0308na saabusid siia kanti ka palvera\u0308ndurid Hispaaniast! Neid on 72! Meid on 17 ja poolakaid 6... Ko\u0303igile meile korraldati meie piirkonna peakirikus va\u0308gev tervitustseremoonia \u2013 trummidega ja puha! Ning seeja\u0308rel osalesime ko\u0303ik koos pu\u0308hal Missal! Daniil ja Marcus said olla ministrandid!"}, {"text_idx": "#000008", "text": "O\u0303htul so\u0303ime Olivalis taas piduliku eine (tunneme end ja\u0308tkuvalt nagu kuninga kassid) ja seeja\u0308rel pidasime u\u0308hes vabatahtlikega o\u0303htupalvuse, kus laulsime ja lugesime roosipa\u0308rga. Palvetame ka Eduard Profittlichi eestkostel! Na\u0308ib, et ta\u0308na o\u0303htul peab kehtima kaardima\u0308ngukeeld, sest a\u0308ratus on homme juba kell 6.30..."}, {"text_idx": "#000009", "text": "Oli suurepa\u0308rane pa\u0308ev. Oleme va\u0308ga o\u0303nnelikud ja ta\u0308nulikud. Juba need kaks pa\u0308eva on aidanud meil avastada Kiriku ilu kogu selle eriilmelisuses ja samas su\u0308gavas u\u0308htsuses, osaduses. Kui ilus on jagada u\u0308ksteisega usu ro\u0303o\u0303mu ja ko\u0303ike muud, millega Jumal meid ta\u0308idab!"}]